khistorydata/jeongjo-sjw-relations huggingface dataset:
정조 0년
丙申四月十八日申時。上御廬次。諸承旨請對入侍時。左承旨洪國榮。右承旨李秉鼎。右副承旨申大升。假注書柳孟養徐有成。記事官白光澤。記注官朴聖鉉。以次進伏訖。上曰。以何事請對乎。國榮曰。有一儒疏入來。而於孝廟及先正。誣辱狼藉。如許凶逆。此殆前古所無也。上曰。何許人耶。大升曰。禮曹參議之遠族云矣。秉鼎曰。太陽中天。魑魁魍魎。自干嚴誅矣。上曰。上疏入之。國榮讀奏訖奏曰。果如此漢之言。則肅廟時。大報壇亦不可創建耶。諸承旨仍請鞫問。上命書傳敎曰。時原任大臣命招入侍。三司諸臣一體牌招入侍。又命書傳敎曰。嗚呼。環東土含生之類。知有君君父父之倫者。賴以有孝宗大王秉執之大義曁宋先正之至誠協贊之功也。到今國是大定之後。若有一毫語逼先正。則是誣孝廟也。誣天子也。而況此凶疏。滿紙凶言。不忍正視。罪人李明徽當親鞫。分付王府。李明徽具格式。囚南間事。出榻敎上曰。前後凶疏何限。而我國尊周大義則人無敢犯者矣。今見此疏。世道之壞亂。可知矣。秉鼎曰。如此疏頒布。似好矣。上曰。然矣。若知不敢之事。則渠輩豈爲之乎。秉鼎曰。此等人。若老死牖下。則天下寧有是理。上曰。義理之微妙者。人或難知而易犯。至於此等事。誠未可曉矣。大升曰。如尊周大義。不是難知之事矣。上曰。是非未定之前。種種歧異之論。不是異事。而國是大定之後。以尊周事。攻先正者。卽是攻孝廟也。年來隄防不嚴。如此之人。敢呈此等疏。語犯孝廟。逆無大於此者矣。親鞫處所。以內兵曹擧行。宮城扈衛置之。左右捕將命招事。出榻敎申退。承旨牌招事。金吾堂上一竝牌招事。禁軍以入直擧行。環衛軍兵出番。則勿爲待令事。以上竝出榻敎諸臣以次退出。
정조 0년
丙申四月十八日戌時。上御廬次。兵房承旨入侍。領議政刑房承旨持罪人文書。追後入侍時。領議政金陽澤。左承旨洪國榮。右承旨李秉鼎。假注書徐有成。記事官白光澤。記注官朴聖鉉。以次進伏訖。上曰。尊周大義。我國之所以維持者。此實先正之功也。雖戊申處分。視尊周義理。有不可比矣。陽澤曰。夜氣不好。親臨殿座。下情誠甚悶慮矣。上曰。近日隄防解弛。至有此等疏。豈不怪駭乎。國榮曰。俄聞李東馨之言。此人初則辱先正。中間則辱尼山。末又辱先正云。其爲人。從可知矣。諸臣以次退出。
정조 0년
丙申四月十八日初更三點。上御廬次。兵判兵房承旨同爲入侍。時原任大臣追後入侍時。兵曹判書李徽之。左承旨洪國榮。假注書徐有成。記事官白光澤。記注官朴聖鉉。左議政金尙喆。判府事李溵。右議政鄭存謙。以次進伏訖。上謂李徽之曰。卿則異於他人矣。見此疏。豈不凶乎。徽之曰。誠然矣。尙喆曰。千萬意外。有此妖惡之事矣。上曰。先正之道學卓越。姑捨孝廟志事之可見者。卽此尊周大義也。誣先正。豈非誣孝廟乎。徽之先退。諸臣以次退出。罪人李明徽上闕事。出榻敎
정조 0년
丙申四月十八日初更三點。上詣內兵曹。親鞫入侍時。左承旨洪國榮。右承旨李秉鼎。左副承旨徐有慶。右副承旨申大升。同副承旨李商巖。假注書徐有成朴忠煥。記事官白光澤。記注官朴聖鉉。領議政金陽澤。左議政金尙喆。判府事李溵。右議政鄭存謙。判義禁趙重晦。同義禁鄭光漢徐有隣吳載純。問事郞廳李秉模徐有防金履正沈有鎭沈豐之嚴思晩李會遂李商進。執義李重馥。掌令尹長烈尹在醇。持平尹尙東。司諫李獻慶。獻納李謙彬。正言姜忱。禁府都事尹行儼安廷瓛李運祥南鶴耆。以次侍立。上具頭冕布直領。乘輿出資政門。殿座于內兵曹。上曰。問郞持草紙上來。上曰。向來獄事則事關莫重。故親發問目。而今番則事關義理。議于諸大臣。書問目。可也。命書傳敎曰。儒臣李秉模沈豐之嚴思晩。問郞差下。又命書傳敎曰。在外禁堂改差。在外禁都更爲相換。又命書傳敎曰。新除授同義禁吳載純牌招。先入侍後謝恩。上曰。罪人疏入之。問郞徐有防。書問目讀奏訖。向罪人近處。一一讀諭。明徽以爲。矣身本非爲老少之論者。亦非好訟辯者也。上曰。老少之論。姑置之。尊周大義。汝何敢非之耶。明徽以爲。矣身非敢以尊周大義爲非。矣身之所非者。只華陽洞皇帝廟一事而已矣。上曰。尊周大義。自是祖宗朝家傳心法。先正之意。亦嘗以忍痛銜冤。迫不得已之心。存諸胸中。以爲俟時而擧之計。故當時養兵儲蓄。君臣之間。謀獻密勿。不幸天未祚宋。孝廟昇遐。終至於志事之未遂矣。東土含生。不知此箇義理。其可曰。臣子乎。況一聞茅屋祭昭王。古亦有之。則尤何敢以陪臣之祭皇帝爲非耶。明徽以爲。楚昭王則駐蹕於宜城縣。故宜城之民。懷舊德而祭之矣。至於我國華陽洞。則皇帝之影響。初不干涉。而故相臣之以陪臣而祀天子。尤非矣。上曰。我朝之於皇明。受恩。何如。自壬辰再造之後環東土數千里。雖一草一木之微。莫非皇恩所被。則雖家祭而戶祀之。無所不可矣。豈可比之於一時駐蹕之宜城縣乎。況今日之中州。化爲腥羶。一隅靑丘。獨保乾淨。則華陽之祀皇帝。此是無於禮而合於禮者也。雖以汝疏中虞帝祠言之。舜之崩於蒼梧。乃齊東野人之說也。張栻之修葺。朱子之著說。豈必以陟方之所。故爲合於妥靈之所。而然耶。蒼梧之說。尤不滿一哂矣。且孔子之以旅泰山爲非者。亦以周祚之未絶而陪臣僭之故也。明徽以爲。宗子爲廟。支子爲壇。則廟固重於壇。而朝家則設壇而祭之。臣下則立廟而祭之。此又不可矣。上曰。大報壇創於肅廟甲申。而萬東廟則已先建於己巳五月矣。當時先正。豈可預料朝家之設壇。而不敢立廟乎。況掃地而祭。卽天子祭天之禮。則壇廟輕重之說。尤不足辨矣。上又曰。汝之供辭。不稱先正。而必以故相臣稱之。何意也。明徽以爲。矣身疏中。旣以故相臣稱之。故不敢異同矣。上曰。說者或謂誣先正不必爲逆云。而先正之一生擔負者。卽孝廟之志事也。孝廟之晝宵咨度者。惟先正是仗。則其契合之昭融。可謂卓越矣。先正之他事。猶不可誣。況所誣者。春秋大義乎。汝疏中提空名而弄虛景。可謂辱先正之甚矣。若如汝言。則孔孟之空言無施。亦可以非之乎。雖以孔孟之賢聖。當時猶不免一種誣毁之說。則當先正之時。不能無異同之論者。固無足怪。而到今義理大定之後。必肆毁誣者。抑何心也。誣先正而不覺自歸於誣孝廟之科。則汝旣粗知讀書。而其果曰。不知而然乎。勸杖。可也。罪人明徽刑推一次後。上曰。汝之徒黨。予不欲問之矣。上又曰。汝疏中滿紙張皇。無非春秋大義也。假如汝言。則孝廟之寶算靈長。先正亦無故久於世。春秋大義。終不可成得耶。明徽以爲。故相必如伊尹呂尙而後。可以成得。而矣身則以爲。故相不如伊呂矣。上曰。罪人下之。親鞫姑罷。詳載事變日記中上還內後。諸臣以次退出。
정조 0년
行都承旨徐浩修受由在外。左承旨洪國榮藥院直。右承旨李秉鼎坐。左副承旨徐有慶坐。右副承旨申大升坐直。同副承旨李商巖坐直。注書尹翊東病一員未差。假注書柳孟養藥院直徐有成仕直。事變假注書朴忠煥仕。
정조 0년
藥房提調徐命善。副提調洪國榮啓曰。親臨訊囚。撤宵勞動。伏未審夜間。聖體。若何。臣等。率諸御醫。趁早入診。詳察聖候爲宜。王大妃殿氣候。何如。惠慶宮氣候。亦何如。臣等。不任區區憂慮。敢來問安。竝此仰稟。答曰。知道。入侍。
정조 0년
王大妃殿。藥房口傳問安。答曰。罔極。惠慶宮中宮殿。藥房口傳問安。答曰。知道。
정조 0년
大殿王大妃殿。朝哭後。政院玉堂口傳問安。答曰。罔極。惠慶宮中宮殿。政院玉堂口傳問安。答曰。知道。
정조 0년
洪國榮。以禮曹言啓曰。贈吏曹判書元命稷妻貞夫人沈氏。今月十七日卒逝云。取考五禮儀。則王妃外祖父母之喪。有擧哀節次。曾在肅廟朝癸亥年。王大妃殿爲外祖母。前參議宋國澤妻姜氏喪。有擧哀之例矣。依癸亥年例。王大妃殿當有擧哀之禮。儀註依禮文。磨鍊以入。以爲隨時擧哀之地。何如。傳曰。允。
정조 0년
洪國榮。以禮曹言啓曰。王大妃殿擧哀儀註。磨鍊直入王大妃殿。而五禮儀。王妃父母喪外。至於外祖父母喪。無成服節次。擧哀條下註有曰。惟衰服從俗麤布帶。十五日除云。癸亥年亦用此禮矣。今亦依前例進御麤布帶。令尙衣院趁今日擧哀時造入。何如。傳曰。允。
정조 0년
王大妃殿擧哀後。政院玉堂單子問安。答曰。知道。王大妃殿擧哀後。藥房口傳問安。答曰。知道。大殿惠慶宮中宮殿。藥房口傳問安。答曰。知道。
정조 0년
傳于李秉鼎曰。他承旨與三使臣同爲入侍。
정조 0년
傳于洪國榮曰。大提學李徽之命招。
정조 0년
傳于李秉鼎曰。三請承傳色而不來。則請罪。例也。而問于中官。則限來屢請云。而至於屢呼不來。惠慶宮差備遠矣。猶不足怪。而至於中宮殿。承傳色在近不應。極爲可駭。當該承傳色。令該府處之。司鑰令攸司科治。當該別監。令本院囚禁治罪。
정조 0년
又傳于曰。雖遠惠慶宮。承言色不可全然無罪。從重推考。
정조 0년
以承傳色口傳下敎于李秉鼎曰。俄已下敎而承傳色三請不來則請罪。古例也。其間應爲頻請。而稍間請之。此後則三請不來。卽爲請罪事。政院知悉。
정조 0년
傳于洪國榮曰。宣傳官一員待令。騎馬四匹立之。
정조 0년
傳于洪國榮曰。大提學留待入侍。
정조 0년
又傳于曰。奎章閣上樑文書進知製敎李秉模。特賜織毛馬裝一部。
정조 0년
以備忘記。傳于李商巖曰。咸鏡道察民隱御史書啓。俄已回啓。各項更爲狀聞稟處事件。令該道臣。隨卽論理狀聞。其中三甲貿鹽事。言念民事。殊極矜悶。依備局回啓。亦卽擧行。俾無後時之弊。至於別差與推刷官之不有飭敎恣意剝民之狀。萬萬痛駭。該官吏方行嚴繩。依湖西海西例。各別嚴査從速啓聞事。下諭于咸鏡監司韓光會。
정조 0년
又以備忘記。傳于曰。新伯。似已交龜。此啓本下送。更旣査啓。旣非交承。則其所核實。尤無所難。凡所違法剝民之事。一切明査。隨聞見狀聞。斷勿撓貸。以淸新服之化。以謝西土之民。則自政院下諭于黃海監司李性源。
정조 0년
以平安監司徐命膺狀啓。江界公貴面閑良李休業等燒死渰死等事。傳于李商巖曰。令本道恤典擧行。
정조 0년
洪國榮。以山陵都監郞廳。以摠護使意啓曰。本都監三物所郞廳韓大裕金載均。身病俱重。勢難往役。當此山陵始役之日。不可虛帶。竝爲改差。其代工曹正郞尹龜東。尙衣院主簿李商質竝差下。使之察任。何如。傳曰。允。
정조 0년
又以山陵都監郞廳。以摠護使意啓曰。山陵役事。今方浩大。前僉使許圭以別看役差下。使之專意察任。何如。傳曰。允。
정조 0년
執義李重馥。司諫李獻慶。掌令尹長烈尹在醇。持平尹尙東。獻納李謙彬。校理金履正。副校理沈豊之沈有鎭。正言姜忱。修撰嚴思晩李秉模啓曰。文氏敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號。安置私第而止。請文氏按律處斷。厚謙母子之罪關宗社。憤積神人。前後三司之討。已盡窮凶之跡。凡在血氣之倫者。咸曰可誅。厚謙之竄配其母之出第。不過薄勘邦憲未擧。輿情愈激。請厚謙快正王法。其母依律處斷。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之身目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿憤逾鬱。究厥罪狀。不可薄竄而止。請礪山府竄配罪人洪麟漢。絶島安置。答曰。不允。
정조 0년
執義李重馥。司諫李獻慶。掌令尹長烈尹在醇。持平尹尙東。獻納李謙彬。正言姜忱啓曰。荐棘罪人沈翔雲本以凶孼之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎。情狀叵測。合辭之請。實是嚴懲討杜亂源之意。而閱歲爭執。天討未擧。世豈有妖惡如此。而終逭王章之理者哉。移配之命。雖出於授諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。答曰。不允。
정조 0년
執義李重馥。掌令尹長烈尹在醇。持平尹尙東啓曰。趙德昌以入番掖隷。擅離番次。至於踰越宮墻之境。充軍之命。雖出於好生之德意。論其罪犯。不可充軍而止。請黑山島充軍罪人趙德昌。依律處斷。答曰。不允。
정조 0년
司諫李獻慶啓曰。黑山島充軍罪人趙德昌。身爲掖隷。乘夜踰墻。亂入深嚴之地者。論以罪犯。決難容貸。請充軍罪人趙德昌。依律處斷。綾恩君具允明。前判書具允鈺。遠竄罪人具庠。行副司直具㢞。本以凶邪之蹤。諂附厚謙。腸肚相連。陰謀秘計。無不干與。及今厚謙失勢之後。允鈺旣無明白樹立。而敢爲自拔之計。肆然呈疏。謂天可欺。將此心腸。奚事不爲。此不可一日置之於城闉之內。請具允明允鈺及㢞。竝遠竄。答曰。不允。
정조 0년
丙申四月十九日卯時。上御廬次。藥房入侍時。都提調徐命善。副提調洪國榮。假注書柳孟養。記注官朴聖鉉。記事官白光澤。醫官慶絢吳道炯徐命緯。以次進伏訖。命善曰。昨夜撤漏勞動。聖體。若何。上曰。一樣矣。命善曰。寢睡善爲之乎。上曰。暫就寢矣。命善曰。王大妃殿意外遭私親喪氣候。何如。上曰。哀疚之中。尤難慰抑。切悶矣。命善曰。惠慶宮氣候。若何。上曰。姑爲支安矣。命善請診候。上曰。置之。命退去。諸臣以次出。
정조 0년
丙申四月十九日辰時。上詣魂殿。朝上食行禮入侍時。右承旨李秉鼎。假注書徐有成。記事官白光澤。記注官朴聖鉉。都廳林得浩。以次隨詣。上曰。行司直金漢耆。王大妃殿使之承候事。出榻敎上曰。王大妃殿諸臣問安。隨時爲之事。出榻敎儀註同前。
정조 0년
丙申四月十九日辰時。上御廬次。三使臣入侍時。上使金致仁。副使鄭昌順。書狀官李鎭衡。右承旨李秉鼎。假注書徐有成。記事官白光澤。記注官朴聖鉉。以次進伏。金致仁曰。昨夜親臨鞫囚。夜分乃罷。聖候。若何。上曰。一樣矣。致仁曰。王大妃殿氣候。若何。上曰。一樣矣。致仁曰。惠慶宮連進湯劑之餘。氣候。若何。上曰。一樣矣。上曰。日氣漸熱。萬里行役。何以往返。對曰。王事至重。何敢以日熱而憚勞乎。第區區下情。不得躬參於因山之時。以此自不勝戀結之誠矣。上曰。使事別無可慮耶。對曰。自來順便矣。自下雖或操縱。皇帝善爲周旋。似無慮矣。上曰。何間當入彼中耶。對曰。沿路數處方物査對。自費日子。到義州又爲改封裹。越江則似在來月初。而六月旬間。似可入燕矣。上曰。諡望。因左相所奏爲之矣。對曰。左相之意。出於十分完固之道。而從前亦多不索云矣。上曰。歸期當在何時。對曰。事若順成。則九月間可以復命。而先臣。則戊午年間入燕時。留九十餘日矣。上曰。然乎。左相入侍時。留燕幾日耶。對曰。三十餘日矣。此則順成故也。上曰。使行逢勅耶。對曰。勅使隨後云矣。上曰。庚子年勅使二番出來云矣。對曰。丁丑後。無勅使出來之事。而通事輩。每以我國看作利窟。然而今番勅行。似當兼來矣。上曰。冊封勅來後。又當送使耶。對曰。冬至使似兼謝恩使矣。上曰。卿須好。好往返焉。對曰。今當遠離。惟望聖體之益。加頤養矣。上使先退。副使進前。上曰。卿方出疆矣。須善往來焉。對曰。今當遠離。惟望聖體之對時益勝矣。副使退出。書狀進前。上曰。年已多矣。日且熱矣。須善往來焉。仍退出。諸臣以次退出。
정조 0년
丙申四月十九日辰時。上御廬次。禮房承旨入侍時。左承旨洪國榮。假注書柳孟養。記注官朴聖鉉。記事官白光澤。以次進伏訖。國榮曰。夜來聖體。若何。上曰。一樣矣。國榮曰。寢睡。何如。上曰。善寢矣。國榮曰。御將金漢耆病勢。方若有難起動。故雖有大妃殿承候之敎。不得入來云矣。上曰。今聞承旨所奏。御將尙未差云。其令調理承候。出傳敎命國榮讀公事訖。上曰。承旨以禮房入侍。禮記多有疑難處。當與論難矣。命中使持禮記檀弓篇以來。命國榮讀之。上。下詢文義。國榮仰對。上曰。注書有所見。其逐條陳達。賤臣對曰。臣學識罔昧。何以仰對乎。上曰。禮房之禮學。亦甚精明矣。國榮對曰。臣識見魯莽。至於禮學。尤爲罔昧。以故不能仰對聖問之萬一也。上曰。承旨謙辭過矣。命退去。諸臣以次退出。
정조 0년
丙申四月十九日午時。上御廬次。禮房承旨入侍時。左承旨洪國榮。假注書柳孟養。記注官朴聖鉉。記事官白光澤。以次進伏訖。上曰。知製敎李秉模牌招。其令書進上樑文。出傳敎上曰。大提學入侍。李徽之進前。上曰。宋時王圭。有堂號擬入之規故。今日特召文衡。其令擬御書閣揭號。卿果行王圭故事矣。上曰。此御書閣上樑文。卽左承旨所撰也。卿其讀之。徽之讀訖。上曰。左承旨行文詞律。予每稱善。而侶文亦可謂合作。至於侶文。工拙尤不難知。此上樑文。可謂合作矣。徽之曰。全篇極其善作矣。設以科文論之。批點句多矣。命徽之先退。上曰。他承旨入侍。左副承旨李商巖進前。命國榮先退。上曰。內乘一人入侍。內乘鄭景曾進前。上曰。內廐馬。幾匹。對曰。六十匹中。御乘十匹。便馬五十匹矣。命景曾先退。命書傳敎曰。奎章閣上樑文。可謂善作。此文字。事體自別。曾亦有陞資之例。而賞典其宜斟量。上樑文製進官。其令錫馬。上曰。左承旨。禮房也。當資之賞甚多。而至誠力辭。予何不諒。況此上樑文之作。例有加資之事。而予今錫馬。實諒禮房承旨意也。命退去。諸臣以次出。
정조 0년
丙申四月十九日申時。上詣魂殿。夕上食行禮入侍時。右副承旨申大升。假注書徐有成。記事官白光澤。記注官朴聖鉉。以次隨詣。儀註同前。上曰。知製敎書上樑文訖。使之請司謁以奏。可也。俄者賜馬。換以他好馬之意。分付本寺。亦可也。諸臣以次退出。
정조 0년
丙申四月十九日申時。上御廬次。藥房副提調持湯劑入侍時。副提調洪國榮。假注書柳孟養。記注官朴聖鉉。記事官白光澤。醫官慶絢。以次進伏訖。絢奉湯劑進前。上進御。命退去。諸臣以次退出。
정조 0년
丙申四月十九日酉時。上御廬次。左承旨入侍時。左承旨洪國榮。假注書柳孟養。記注官朴聖鉉。記事官白光澤。以次進伏訖。上曰。不過申飭。前承旨李養鼎敍用。出傳敎命讀備局回啓訖。命退去。諸臣以次出。
정조 0년
行都承旨徐浩修受由在外。左承旨洪國榮藥院直。右承旨李秉鼎病。左副承旨徐有慶坐直。右副承旨申大升坐直。同副承旨李商巖坐直。注書尹翊東病一員未差。假注書柳孟養藥院直徐有成仕直。事變假注書朴忠煥仕。
정조 0년
大殿惠慶宮中宮殿。政院玉堂朝哭後。口傳問安。答曰。知道。王大妃殿。政院玉堂朝哭後。口傳問安。答曰。罔極。
정조 0년
李商巖啓曰。待敎朴祐源由限已過。卽爲牌招入直。何如。傳曰。允。
정조 0년
以翰林朴祐源違牌傳旨。傳于徐有慶曰。只推。
정조 0년
徐有慶啓曰。戶曹判書鄭弘淳。貢市堂上徐命善。營造堂上鄭民始。依下敎來待矣。傳于申大升曰。戶房承旨與戶曹判書貢市堂上入侍。戶曹參議姑爲留待。
정조 0년
事變假注書朴忠煥偕來代。以尹九宗爲之。
정조 0년
傳于洪國榮曰。騎馬一匹立之。
정조 0년
李商巖啓曰。卽者副校理沈豊之。以其親病陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 0년
洪國榮。以弘文館言啓曰。本館上番闕直。事甚未安。校理金履正卽爲牌招入直。何如。傳曰。允。
정조 0년
以備忘記。傳于洪國榮曰。深宮固壘。閽寺守之。古之嚴內外之意。有如此也。紀綱解弛。人不畏法。守門小宦。亦且犯禁。洞開差備門。外間。賤流。出入無忌。事之無嚴。莫此爲甚。當該掌務中官。問名內侍。卽爲先汰法。拿問定罪。不能檢飭之承傳色。不能防守之差備中官。一竝罷職。
정조 0년
又以備忘記。傳于曰。下敎之下。門禁無異前日。閑雜人往來。如入無人之境。今日摘奸。亦爲現捉。昌德宮入直衛將先汰後拿。兵判別定將校廉察。則身爲褊禆不遵。將令此等褊禆。緩急何恃。該褊禆。令兵判從重決棍除名。昌德宮衛將則擅離番所。已極駭然。而建陽門雖與闕門有異。卽是兩闕之界。則不但雜人無常出入。以至竊發之徒。亦云公行。此等紀綱。前所未聞。亦令兵判決棍汰去。明日政擇擬。
정조 0년
傳于李商巖曰。宣傳官待城門開。復命。
정조 0년
洪國榮。以禮曹言啓曰。今四月十八日弘文館啓曰。景慕宮祭禮。旣問大臣。合行儀節。自本館博考以奏事。命下矣。臣等以用牲用樂等節。取考可考文獻。則杜氏通典諸太子廟時享條曰。太樂令設軒懸於廟庭。又曰。宰人以鑾刀割牲。此實用樂用牲之一大明證。而大臣旣奏於筵席。今不必更陳。其他史籍。雖未見其昭載之文。粵自歷代。迄于皇朝儲君之樂。皆用軒懸三面之制。則幽明之理。本自無間。而享祀之禮。尤宜致隆。在平日則可用。而在歿後則獨不可用。在宴禮則可許。而在祀典則反不可許也耶。至若用牲。則攷之宋史。英宗用之於濮王。孝宗用之於秀王。惟彼二王。位不過乎藩王。屬則遠於璿系。而特以報本之義爰有隆祀之節。而未聞諸賢以此非之也。惟我景慕宮。以位則尊臨貳極也。以親則誕育聖躬也。受先王之命而旣聽庶政矣。奉先王之敎而亦擧軒懸矣。在聖人事死如生事無如存之義。凡係可爲之禮則宜無所不用其極。況此一二故實之可據而行者耶。抑臣等以我朝故事。有可以仰陳者。昔我孝宗大王。將臨昭顯墓也。禮官難於儀節。相臣閔鼎重。引漢帝太牢祀東平陵事。陳箚行殿。辭明義正。若使我朝。曾有用牢園陵之例。則相臣必請之矣。聖祖必行之矣。東平之於漢帝。昭顯之於聖祖語其親則兄也。諸父也。其宜致敬而盡禮也。尙且如此。伏況親愈尊而禮愈隆者耶。仍竊伏念。祭祀之禮。莫重於牲與樂。蓋其降歆之理。來格之效。灼然可見。試觀乎周雅楚茨之主人。卽公卿之有田祿者。而其詩曰。潔爾牛羊。以往烝嘗。又曰。樂其入奏。以裕後祿。以此推之。則不獨天子諸位之爲可用也。雖曰。古今之異宜。若乃今日之禮。揆諸天理。本之人情。恐無不可。而不但關係至重。以臣等謏才蔑識。旣不能廣探而遠引。顧安敢率意而質言乎。伏乞更加博詢於在野儒臣而處之。恐合事宜之意。敢啓。傳曰。知道。時原任大臣及在外儒臣處遣禮官。以此草記問議後以奏事。命下矣。發遣本曹郞廳。問議于時原任大臣及在外儒臣處則領議政金陽澤。左議政金尙喆。右議政鄭存謙以爲。景慕宮祭禮用牢用樂事。臣等已於入侍。有所考據而陳達。仍請博詢。而儒臣獻議若是纖悉。臣等更無可以仰達者矣云。行判中樞府事李溵以爲。三大臣旣已備陳前席。諸儒臣又復考以聞。臣無容別議云。領中樞府事金相福以爲。情勢危蹙。不敢獻議云。行判中樞府事金致仁以爲。病未獻議云。行判中樞府事韓翼謩以爲。病昏委頓。末由獻議云。副護軍洪啓能以爲。臣以萬不近似之身。猥充儒臣之數。問議之命。至再至三。而一向泯默。迷不知改者。誠以自知甚明。自量甚熟故也。雖其義有不敢跡涉慢蹇。俯仰踧踖。無任惶恐竢罪之至云。大臣儒臣之意如此。上裁何如。傳曰。待在外儒臣收議畢到。更爲稟處。
정조 0년
又以禮曹言啓曰。延福殿薦新。以太廟薦新之物。當爲封進。而補編中所減十六種。則孝明殿徽寧殿旣不封進。延福殿一體勿爲封進乎。敢稟。傳曰。知道。
정조 0년
又以禮曹言啓曰。五禮儀。上諡殯殿儀。無讀祝之節。只有致詞讀冊寶之儀。故自前國恤時。皆不用祝文。而取考喪禮補編。則上諡殯殿儀。有讀祝致詞。讀冊寶之文矣。今番大行大王殯殿上諡時。依補編所載。擧行之意。敢啓。傳曰。知道。
정조 0년
李商巖。以兵曹言啓曰。昌慶宮衛將宋道洵。素患痰癖之症。近又添劇。勢難供職。呈狀乞遞。改差。何如。傳曰。允。
정조 0년
又以漢城府言啓曰。本府以詞訟劇地。雖諸郞廳俱存之時。猶患苟艱。而今當轝士大役。各掌許多抄出分排之役。極其浩繁。且道路修治橋梁造成。事役甚多。期日迫近。本府主簿兪彦錥。以該色郞廳。日前相換於義禁府都事矣。莫重之役。不可付之生手。在前如此之時。多有草記仍任之例。前主簿兪彦錥。仍任前任。以爲專意董察之地。何如。傳曰。允。
정조 0년
執義李重馥。司諫李獻慶。副應敎李敬養。掌令尹長烈尹在醇。持平尹尙東。獻納李謙彬。校理金履正。副校理沈有鎭沈豊之。正言姜忱。修撰嚴思晩李秉模啓曰。請文氏接律處斷。厚謙快正王法。其母依律處斷。礪山府竄配罪人洪麟漢。絶島安置。措辭竝見上答曰。不允。
정조 0년
執義李春馥。司諫李獻慶。掌令尹長烈尹在醇。持平尹尙東。獻納李謙彬。正言姜忱啓曰。請大靜縣荐棘罪人沈翔雲。亟命王府嚴鞫得情。快正王法。措辭見上答曰。不允。
정조 0년
執義李重馥。掌令尹長烈。持平尹尙東啓曰。請黑山島充軍罪人趙德昌。依律處斷。措辭見上答曰。不允。
정조 0년
司諫李獻慶啓曰。請充軍罪人趙德昌。依律處斷。具允鈺允明及㢞。竝遠竄。措辭竝見上答曰。不允。
정조 0년
丙申四月二十日辰時。上御廬次。江原監司入侍時。江原監司金夏材。左副承旨徐有慶。假注書徐有成。記事官白光澤。記注官朴聖鉉。以次進伏訖。上謂夏材曰。卿今出去。必善之矣。第須益加勉飭焉。對曰。臣以非才。猥膺藩任。而今承面飭。敢不益加勉勵。思所以一分報效之道乎。有慶讀宣諭訖。夏材先退。上謂有慶曰。儒疏凶矣。對曰。䥃之弟子云。其誣辱先正。豈有所受歟。上曰。䥃之弟子云耶。尊用大義。渠何敢非之耶。大小人必皆憤憤矣。對曰。然矣。上曰。東伯爲人甚合矣。對曰。精詳雅諒矣。諸臣仍爲退出。
정조 0년
丙申四月二十日辰時。上御廬次。戶判貢市堂上戶房承旨入侍時。戶曹判書鄭弘淳。吏曹判書徐命善。左副承旨徐有慶。假注書徐有成。記事官白光澤。記注官朴聖鉉。以次進伏訖。上謂弘淳曰。上樑擇日。已爲之耶。弘淳對曰。御書閣則擇以廿七日。而別堂擇日則姑未爲之矣。上曰。材木以宮房撤毁者取用耶。弘淳曰。新舊材合用似好。而別堂若只用新材。則似不足矣。上曰。酌定草記。可也。上曰。景慕宮則誰幹其任。弘淳曰。郞廳洪元燮軍門則白泰周別看役矣。弘淳又曰。諸宮房汰還稅入之物。何以爲之乎。上曰。田畓事。更議大臣處之。而有土條則自戶曹擧行。可也。弘淳先退。上謂命善曰。市民之於宮家。外上幾何。詳探以奏。可也。命善曰。臣以司僕事。因昨日下敎探問。則長湍地。有四十結收稅於和平翁主房者。錦城尉謂臣曰。此是前朝馬場。自前欲爲還納而無路不敢矣。今則必欲納之云。其言矣。命善先退。上曰。禮曹參議入侍。賤臣有成承命出去。與禮曹參議李東馨偕入進伏。上謂東馨曰。江華奉審果何如。東馨曰。殿宇間數不同。分一半則似好。而不然則次次奉安。似好矣。但間數不甚均適。故臣作圖形以來矣。上曰。用昭穆之例。何如。東馨曰。間數闊狹不同。似如何矣。上曰。待大臣入侍。圖形更爲持來。可也。東馨先退。上命書傳敎曰。戶判旣承下敎。各處材木區劃後。分類草記。草記令該廳持待。上問有慶曰。徐龍輔何當上來。有慶曰。其父急於奔哭因差使員上來云。今明間。似可隨其父入來矣。上曰。聞卿篤於友愛云矣。有慶曰。臣兄弟二人。一則出繼。零丁孤子。相依爲命。而寧有可稱之實乎。諸臣遂以次退出。
정조 0년
丙申四月二十日午時。上御廬次。藥房副提調持湯劑入侍時。副提調洪國榮。假注書柳孟養。記注書朴聖鉉。記事官白光澤。醫官慶絢。以次進伏訖。絢奉湯劑進前。上進御。命書傳敎曰。慈宮氣候。近日靡寧之中。以卿之尙不入城。爲用心之端。在卿道理。宜不他顧。況向者鄭履煥之批。慮患云者。知卿本心而然也。卿何自引若是之過乎。予有面諭者。卿須安心勿辭。卽爲入城。仍爲入侍事。遣史官傳諭于洪奉賀。仍與偕來。上曰。豊原家事。實爲矜惻矣。惡子悖孫。雖傾覆其家。爲其父祖者。旣有功於國家。則其絶祀。尤極慘絶矣。國榮曰。豊原旣是先朝帶礪之臣。則其祀之斬焉。在古人十世宥之義。深切惻然。伏願聖明。克軫繼祀之道焉。上曰。承旨所陳。允合予志。可不留念乎。從當問於大臣。然後處之矣。命書傳敎曰。豊原府院君趙顯命。卽先祖帶礪之臣也。在法當有十世宥之之義。今其祀斬焉絶矣。予庸愴焉。宜宥一子。不絶其祀。令大臣稟處。命退去。諸臣以次出。
정조 0년
丙申四月二十日酉時。上御廬次。禮房承旨入侍時。左承旨洪國榮。假注書柳孟養。記注官朴聖鉉。記事官白光澤。以次進伏訖。上曰。守令闕幾何。國榮對曰。四窠矣。命書傳敎曰。守令多窠。政官待開門牌招。各別另擇事。分付吏判。其令入侍承批。上曰。今覽湖南觀察使狀聞。可謂得體其中徐完碩尤涉無狀。當令拿問。而傷風敗俗背。公蔑法之事。令道臣條列以聞。以爲問目。出傳敎上曰。廚傳有弊。徐完碩待其待令。卽爲拿囚草記。出傳敎國榮曰。臣有區區所懷。敢此仰達矣。生民休戚。專在於守令之賢否。百里分憂之任。不輕而重。近來多不擇人。貪風猶未寢息。生民擧皆嗷嗷。在聖上一視之澤。不可放忽於係休戚之本矣。上曰。承旨所陳誠切實。可不留念。國榮曰。近來得除守令者。專事肥己。不念恤民。其他虐政。無所不至。至於徐完碩輩。極矣。上曰。徐命善當銓後。其守令之注擬者頗能擇人。予庸嘉之。國榮曰。非不另擇。而知人最難。安能知皆是善人。上曰。然矣。若去其太甚者。則斯可矣。命退去。諸臣遂退出。
정조 0년
行都承旨徐浩修受由在外。左承旨洪國榮藥院直。右承旨李秉鼎坐直。左副承旨徐有慶坐。右副承旨申大升坐直。同副承旨李商巖坐。注書尹翊東病一員未差。假注書柳孟養藥院直徐有成仕直。事變假注書尹九宗仕。
정조 0년
傳于李商巖曰。下直守令留待。
정조 0년
傳于李秉鼎曰。先下手書吏羅將。令該曹嚴問。若不直招。杖問捧供。
정조 0년
傳于李商巖曰。民事方殷。守令不可一時曠官。卽爲擬入。頃者聽政初。已爲下敎。而都民休戚。係於京兆。判尹代。各別擇差。
정조 0년
傳于洪國榮曰。今日作闕郞署及禁府堂上兼帶。今日卽爲差出。
정조 0년
有政。吏批。行判書徐命善進。參判尹得養進。參議洪檢牌不進。左承旨洪國榮進。以李在簡爲吏曹參議。魚錫定爲兵曹參判。羅學素爲典籍。金相台爲鐵原府使。趙榮克爲淳昌郡守。李東郁爲康津縣監。李殷福爲海南縣監。金鍾正爲判尹。尹東暹爲右參贊。李普觀爲刑曹參議。李煥爲禁府都事。金泰煒爲書題。再政。以鄭弘淳爲判義禁。沈墢趙㻐鄭一祥爲同義禁。尹得養爲惠民提調。金華鎭爲內資提調。趙㻐爲歸厚提調。洪大容爲禮賓主簿。李應重南殷老趙亨逵朴右源趙德洵洪景厚李弘源爲禁府都事。三政。以金孝大爲知敦寧。李得宗爲同敦寧。金魯鎭爲左尹。趙㻐爲右尹。李趾和爲引儀。沈亮賢爲宣陵參奉。李一源爲懿陵參奉。宋翼洙爲掌樂僉正。沈履之爲禮曹參判。李養鼎爲敦寧都正。兵批。判書李徽之進。參判未差。參議李得臣病。參知李商岳入直進。左副承旨徐有慶進啓曰。知訓鍊今當差出。而當品中可擬之人乏少。從二品竝擬。何如。傳曰。允。以具善復爲知訓鍊。李長爀爲內禁將。金相戊爲僉知。吳㑺爲忠壯將。李文顯爲都廳都事。李奭培爲武兼。曺景休爲昌德將。王道平崔孝昌爲昌慶將。副司直單李溎沈履之李養鼎李福源尹東晢閔鍾烈。副司果單崔遂燁金聖和尹守訥。同知單千聖輝。
정조 0년
洪國榮。以兵曹言啓曰。兼司僕將李壽鵬。素患痰癖之症。近又添劇。時月之內。勢難供職。呈狀乞遞。宿衛領軍之任。不可久曠。今姑改差。何如。傳曰。允。
정조 0년
又以摠護使意啓曰。二房郞廳李普瞻。修理所監造官洪亮獻汰去事。命下矣。郞廳李普瞻代。工曹正郞尹光孚。監造官洪亮獻代。掌苑署奉事金履中竝卽差下。使之察任。何如。傳曰。允。
정조 0년
又以兵曹言啓曰。昌德宮廉察將校。從重決棍除名。擅離番所。昌德宮衛將決棍汰去事。命下矣。依傳敎。當該將校盧翊臣。決棍十五度後除名。當該衛將趙泰鎭決棍十度後。汰去之意。敢啓。傳曰。知道。
정조 0년
大司諫宋翼彦。執義李重馥。司諫李獻慶。副應敎李敬養。掌令尹長烈尹在醇。持平尹尙東。獻納李謙彬。校理金履正。副校理沈有鎭。正言姜忱。修撰嚴思晩李秉模啓曰。請文氏按律處斷。請厚謙快正王法。其母依律處斷。請礪山府竄配罪人洪麟漢。絶島安置。措辭竝見上答曰。不允。
정조 0년
大司諫宋翼彦。執義李重馥。司諫李獻慶。掌令尹長烈尹在醇。持平尹尙東。獻納李謙彬。正言姜忱啓曰。請大靜縣荐棘罪人沈翔雲。亟命王府。嚴鞫得情。快正王法。措語見上答曰。不允。
정조 0년
執義李重馥。持平尹尙東啓曰。請黑山島充軍罪人趙德昌。依律處斷。措語見上答曰。不允。
정조 0년
大司諫宋翼彦。正言姜忱啓曰。請充軍罪人趙德昌依律處斷。請具允明允鈺及㢞。竝遠竄。措語倂見上答曰。不允。
정조 0년
戶曹參判鄭昌順上疏曰。伏以臣。昨已辭陛。行將出疆瞻望宸極。曷勝耿結。仍念所叨地部佐貳之任。元無仍帶往來之例。玆從縣道。冒控短章。伏乞聖明。亟命所司。照例遞改焉。臣無任云云。踏啓字。
정조 0년
掌令尹長烈上疏曰。伏以。日月不留。公除奄過。伏惟孝思靡逮。何可堪處。臣於賓筵。猥隨臺參之末。仰瞻深墨之容。下懷悲慮。益不勝耿結。念臣才學鹵莾。言議巽軟。時當一初之淸明。那堪言責之重任。而義重沐浴。不敢逡巡。詣臺陳列。已一旬有餘日矣。逐日祗詣。重觸寒感。頭疼身熱。冒逆氣昡。種種諸症。十分危惡。勉强驅策。實有汚穢淸禁之慮。玆不得不疾聲仰籲於天地父母之前。伏願亟遞臣見帶之職。仍治臣瀆擾之罪。以幸公私。千萬顒祝。臣方乞免。而有懷附陳。惟聖明裁幸焉。臣昨伏見傳敎下者。以豊原府院君趙顯命存祀事。有大臣稟處之命。臣竊以爲過矣。噫亂逆何代無之。而其排布醞釀。窮凶叵測。豈有若今番諸賊哉。論其窩窟。卽載翰爲最。天討克擧。輿憤少洩。收孥之典。纔已擧行。今何容追有低仰。遽議其原恕乎。聖意雖出於念勳。國法宜守於治逆。臣謂亟收成命。以嚴王章。宜矣。臣無任云云。答曰。省疏具悉。所陳令大臣稟處。予意有在爾。其勿辭察職。
정조 0년
丙申四月二十一日。兼春秋朴行淳。義禁府啓目。以向前沈興雲照律啓。傳曰。依允。
정조 0년
丙申四月二十一日卯時。上御廬次。藥房副提調入侍時。副提調洪國榮。假注書柳孟養。記事官白光澤。記注官朴聖鉉。以次進伏訖。上曰。特敎開政之下。判書之違牌。抑何事也。參判之尙無動靜。又何故也。判書參判申飭開政。判書更爲牌招。出傳敎上曰。大獄尙未收殺。王府慮有疎虞。故昨使掖隷。持通符摘奸。必察虛實而來。則至於直入。直南間窺見罪人飮食之樣。已可見國法之解弛。況掖隷通符。與御史之馬牌等。都事以爲捕校之所佩。直爲結縛王人云。若然則御史之所佩馬牌。外邑亦以羅將之所佩結縛乎。且姑爲執留。以待草記後處分。何所不可。而旣知其分明摘奸之人。而御印通符旣佩於身。則任自結縛。事未前聞。金吾堂上從重推考。都事汰去。先下手羅將書吏爲先拿囚。秋曹嚴問後。捧供以聞。今此下敎。非爲掖隷之結縛佩符信者。到處皆然。則其將無廉察之擧乎。近日獄情疎漏。必有潛通之慮。從當嚴査。當處當律。王府知悉。出傳敎上曰。刑房承旨入侍。右承旨李秉鼎進前。上曰。近來獄情疎虞。守卒不守各間。已極駭然。掖隷直入南間。見其罪人之食。此豈重獄囚之道乎。承旨招致入直都事。各別申飭。結縛掖隷。亦涉駭悖。旣佩通符則何敢任自結縛乎。昨日守幕羅將。自政院捉囚。命承旨先退。上曰。注書出去。宣傳官三人招入。臣孟養承命出。與宣傳官李彦臣李殷輔沈公協進前。上曰。汝等往入禁府南間。或有書札往來者。搜來。罪人手足鎖堅否。摘奸以來。上曰。騎馬三匹立之。出榻敎宣傳官先退。上曰。下直守令入侍。谷山府使吳載紹。淮陽府使李鎭恒進前。命國榮讀宣別諭。上曰。下去後。善爲之。命鎭恒先退。上曰。谷山奉親而去乎。載紹曰。不得同去矣。載紹曰。臣以外方。出位陳達。極爲惶悚。而厚謙之尙不處分。非但輿情之食憤。在國法。豈可一時容貸乎。速爲處分。臣所望也。上曰。行且召矣。無事下去。着實爲之。上曰。注書出去。淸心丸十丸。蘇合丸十丸。分付藥房。以給谷山府使。命載紹先退。上曰。朝廷之名宦雜亂。故士夫之名節隨壞。此是世道之憂。況天官之職。爲任不輕。不可以伊時相奏之襲謬。至今遷就。此後銓曹亞三堂望三望。依古例爲之。而其通塞。亦依古例爲之。以尊朝廷。以勵士夫。出傳敎上曰。王府京軍。雖佩鄕軍之號牌。衛將所書員。宜無不知之理。令騎判崇政門棍問以奏。近來獄情。雖云疎虞。親鞫之時。無嚴若此。禁府軍輩一體棍問。其卽査實。出傳敎命退去。諸臣以次出。
정조 0년
丙申四月二十一日巳時。上御廬次。禮房承旨入侍時。左承旨洪國榮。假注書柳孟養。記事官白光澤。記注官朴聖鉉。以次進伏訖。上曰。爲善堂西月廊。旣無房舍。則宜乎修改。至於東月廊。則不過中官入接處。亦有房舍。別無前期修理之事。又況下敎前。大內處所爲中官入接處。任自修理。此等前例。曾所未聞。其在嚴內外之道。不可無飭。入直都監堂上都廳推考。該房郞廳汰去。出傳敎上曰。吏判入侍。徐命善進前曰。臂部不平之候。何如。上曰。不至大段。而尙今不平矣。上曰。右手背。時或牽引。麻木特甚。何以爲之乎。命善對曰。殿座處所。每向北故。此觸風之候也。命吳道炯入侍。道炯進前。上曰。手背頗麻木鍼灸則似好矣。道炯對曰。以長陸作片付肩隅。曲肢受灸好矣。上曰。與白文昌備受灸諸具入侍。吏判先退。上曰。新除守令。皆令不多日辭朝。出傳敎上曰。新除授金吾堂郞。皆令今日謝恩。出榻敎上曰。新除守令。今日謝恩。出傳敎上曰。國有法紀則豈有鞫獄罪人之枷杻自解手足不鎖者乎。若此而安用王府爲哉。身爲堂郞。飭敎之下。全不檢察。有此前所未聞之事。極爲駭然。禁府諸堂。一竝削職親鞫以後。入直都事一竝削去仕版。門外黜送。守直吏卒間軍士。令該曹考律草記。出傳敎上曰。昨日京兆草記混下。當該中官推考。欲爲下敎而未果。漢城主簿兪彦錥仍任勿施。其若仍任。則尹羲厚何以區處乎。卽此一節。難望聽訟。而循公堂上罷職。出傳敎命退去。諸臣以次出。
정조 0년
丙申四月二十一日未時。上御廬次。吏判持政望入侍時。吏曹判書徐命善。左承旨洪國榮。假注書柳孟養。記事官白光澤。記注官朴聖鉉。以次進伏訖。命國榮讀政望。命善曰。日已晩。湯劑進御好矣。上曰。頭痛未差。何以進藥乎。命善曰。湯劑進御然後。此等症候。可有減勢矣。命入湯劑。泰輿奉湯劑進前。上進御。上曰。白文昌入侍。文昌奉受灸諸具進前。上曰。受灸處卽何處。文昌對曰。外關曲肢矣。上曰。先受外關好矣。文昌奉長陸片付外關先灸三十二張訖。次灸曲肢三十二張。受灸訖。國榮曰。都提調聞殿下臂部不平之候。來詣闕下云矣。上曰。兼史出去。臂病不至大段。先已受灸。直爲還家事。傳諭于都提調。命讀海伯査啓。上曰。以監司爲名者。貪濁如此之甚。將奈何。前日洪述海納招。都是飭辭也。上曰。景慕宮改建。依定奪爲之。句管無人。禮曹參判金華鎭。旣已相址。亦出圖形。敦匠之役。宜付熟手。戶曹參判除授。仍差改建廳堂上。出傳敎上曰。嚴宮禁。王政之大者。近來紀綱解弛。民不畏法。肅肅淸禁。作一街路。末俗之多少弊端。皆從此中出。有識之寒心久矣。當此新服之初。宜修內政。古制宮禁出入。男以信符。女以漢符。用此憑驗。若無此者。不得攔入。法意森嚴。挽近以來。此法專廢。不知兩符之制。宮奴私隷。任意縱橫。事之無嚴。莫此爲甚。從今以後。依大典信漢符爲準。其令兵曹。爲先新造門禁。自頒符日申嚴。出傳敎命退去。諸臣以次出。
정조 0년
丙申四月二十一日申時。上御廬次。禮房承旨吏判同爲入侍時。吏曹判書徐命善。左承旨洪國榮。假注書柳孟養。記事官白光澤。記注官朴聖鉉。以次進伏訖。命善曰。俄間聖候。若何。上曰。寒氣猶未快祛矣。命國榮讀政望落點訖。上曰。注書出去。刑曹開坐與否知入。臣孟養承命而出。回奏曰。姑未開坐云矣。命退去。諸臣以次出。
정조 0년
丙申四月二十一日酉時。上御廬次。副提調請對入侍時。副提調洪國榮。假注書柳孟養。記事官白光澤。記注官朴聖鉉。以次進伏訖。國榮曰。俄間聖候。若何。上曰。寒氣有時往來矣。命入直醫官一人入侍。吳道炯進前。國榮曰。上候以微感未寧。寒氣有時往來。且有頭痛之症。木米湯入蘇薑進御。何如。道炯曰。木米進御。則汗氣出而可以和解矣。國榮奏曰。今其煎入乎。上曰。依爲之。命退去。諸臣以次出。
정조 0년
行都承旨徐浩修受由在外。左承旨洪國榮藥院直。右承旨李秉鼎坐直。左副承旨徐有慶坐直。右副承旨申大升坐。同副承旨李商巖坐。注書尹翊東病一員未差。假注書徐有成奉命李商球仕直。事變假注書尹九宗仕。
정조 0년
大殿惠慶宮中宮殿。政院玉堂朝哭後。口傳問安。答曰。知道。
정조 0년
洪國榮啓曰。假注書柳孟養。身病猝重。今姑改差。何如。傳曰。允。
정조 0년
柳孟養改差代。以李商球爲假注書。
정조 0년
李秉鼎啓曰。假注書李商球。時無職名。令該曹依例口傳付軍職。冠帶常仕。何如。傳曰。允。
정조 0년
備忘記。傳于李秉鼎曰。觀此四啓。卽前監司金載順狀啓。而此狀啓。聽政前來到者。不但閱歲之後。又當新舊之交。不無及時之嫌。今春錦伯之狀。已有飭令。前此大臣之奏。又有下令酬勞之典。雖不可一切防遏。罔功之資。亦不當隨請聽施。況原狀聞。旣是令前。虛實自在。未査之前則該曹回啓。難免曲循。勿施。
정조 0년
傳于洪國榮曰。副提調率醫官入侍。
정조 0년
徐有慶。以吏曹言啓曰。今此各陵告由祭大祝。皆以侍從塡差。而時無職名人員。令該曹口傳付軍職。何如。傳曰。允。
정조 0년
洪國榮。以禮曹言啓曰。景慕宮祭享用牲用樂事。因傳敎發遣本曹郞廳。問議于在外儒臣處。則前正宋德相以爲。疾病方苦。況此景慕宮用樂用牲一節。係是國家重禮。尤何敢有所容議。而第念弘文館所考通典之言。實爲明證。我朝諸世子廟已行之例。未知果如何。而今景慕宮事面體貌。有所懸殊。凡干儀節。如非礙逼。於太廟及所後之重者。之則其所不忘私恩。盡其至情。當如程子所論之意。樂牲等節。雖未現於程子之言。而庶幾可以推測而知也。然則儒臣所陳。尤不爲無據矣。臣病昏神錯。略陳謏見如此。伏惟上裁云。副護軍金亮行以爲。臣以愚陋之資。無所知識。而與聞於邦家典禮。則其在私分公體。俱甚未安。故曾於先朝屢承詢問之命。而一未仰對。況臣以頃年妄言。自速大戾。雖伏蒙先大王寬大之恩。薄勘旋宥。而臣之杜門省愆。不敢自齒於平人者。蓋十年餘矣。不意聖上。不棄滓穢之蹤。復置問議之列月前王人再臨。卽者復下詢以宮廟之重禮。臣之區區情勢。至是而不容終默。忘其猥越。略此陳暴。而又不得獻議。伏地戰慓尤增死罪云。前別提金鍾厚以爲。臣於前月。再辱聖問。輒以身未嘗出。不敢有言之義爲對。積犯違逋。知負大何。不意聖度包容。下問不倦。復詢以宮廟莫重之禮。臣於是益不勝震恐靡措。而顧其迷執依舊。無計變動。玆又不敢獻議。伏地戰慄。惟願亟降威譴。仍命刊去問議之列。俾公體無褻。私分獲安焉云。儒臣之意如此。上裁。何如。。答曰。獻議畢到。待領相造朝。左相復命。時原任大臣與禮官消詳。入侍稟處。
정조 0년
洪國榮。以營建都監言啓曰。御書閣定礎吉日。令日官推擇。則今四月二十四日巳時爲吉云。以此日時。排定礎石之意。敢啓。傳曰。允。
정조 0년
洪國榮。以兵曹意啓曰。新除授北虞候李迪。以其母病沈重。勢難離赴之望。呈狀乞遞。情理旣如此。則不可强令赴任。依例罷黜。何如。傳曰。允。
정조 0년
洪國榮。以兵曹意啓曰。臣依下敎開坐。龍虎營義禁府罪人守直軍十名及搖鈴軍五名。一竝捉來。嚴棍査問。則搖鈴軍。果川正金成福。安城正李乭伊。陽城正柳成福。海州正趙光彬。蔚珍正申鐸等五名。所供則渠等在於獄外。晝夜搖鈴而已。使不近於獄門。獄中之事。全無知得云云。一間守直軍。竹山正金光希。延安正金論男等二名所供則晝夜守直。曾無解枷杻脫足鎖之事。今日摘奸時亦無執頉云云。而二間守直軍。陽城正兪天克李春正。三間守直軍。楊根正李得天。果川正高五壯。四間守直軍。楊州正金福眞。麻田正崔時同。五間守直軍。沔川正李旕奉。全州正李學明等八名所供則渠輩與罪人。同在獄中。晝夜守直。無解枷杻脫足鎖之事。而今日摘奸時。罪人之一足鎖。因宣傳官之手打。果爲自開。當初罪人。自外具枷杻鎖手足。囚獄間則鎖金之虛疎。初不覺得云云矣。鞫囚枷杻足鎖。何等嚴重。而足鎖之金。旣是自開之物。則必有與軍人符同自脫之時。而弄奸情節。嚴棍詰問。終是抵牢不服。不可尋常處之。上項各人等罪狀。令秋曹嚴究覈。考律處之。何如。傳曰。允。
정조 0년
大司諫宋翼彦。執義李重馥。司諫李獻慶。應敎鄭元始。掌令尹長烈尹在醇。持平尹尙東。獻納李謙彬。校理金履正。正言姜忱。修撰嚴思晩李秉模啓曰。文氏敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號。安置私第而止。請文氏按律處斷。答曰。不允。
정조 0년
又啓曰。厚謙母子之罪貫宗社。憤積神人。前後三司之討。已盡窮凶之跡。凡在血氣之倫者。咸曰。可誅。厚謙之竄配。其母之出第。不過薄勘。邦憲未擧。輿情愈激。請厚謙快正王法。其母依律處斷。答曰。不允。
정조 0년
又啓曰。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿情逾菀。究厥罪狀。不可薄竄而止。請礪山府竄配罪人洪麟漢。絶島安置。答曰。不允。
정조 0년
大司諫宋翼彦。執義李重馥。司諫李獻慶。掌令尹長烈尹在醇。持平尹尙東。獻納李謙彬。正言姜忱啓曰。荐棘罪人沈翔雲。本以凶孼之裔。且兼妖邪之性。得罪倫紀。爲世所棄。蝨附厚謙受其指使。向來一書。指意陰譎。情狀叵測。合辭之請實是嚴懲討杜亂源之意。而閱歲爭執。天討未擧。世豈有妖惡如此而終逭王章之理者哉。移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。答曰。不允。
정조 0년
執義李重馥。持平尹尙東啓曰。趙德昌以入番掖隷。擅離番次。至於踰越宮墻之境。充軍之命。雖出於好生之德意。論其罪犯。不可充軍而止。請黑山島充軍罪人趙德昌。依律處斷。答曰。不允。
정조 0년
司諫李獻慶啓曰。黑山島充軍罪人趙德昌。身爲掖隷。乘夜踰墻。亂入深嚴之地。論以罪犯。決難容貸。請充軍罪人趙德昌。依律處斷。答曰。不允。
정조 0년
又啓曰。綾恩君具允明。前判書具允鈺。遠竄罪人具庠。行副司直具㢞。本以凶邪之種。諂附厚謙。腸肚相連。陰謀秘計。無不干與。及今厚謙失勢之後。允鈺旣無明白樹立。而敢爲自拔之計。肆然呈疏。謂天可欺。將此心腸。奚事不爲。此不可一日置之於城闉之內。請具允明允鈺及㢞。竝遠竄。答曰。不允。
정조 0년
領議政金陽澤箚曰。伏以臣。冒膺匪據。兼當劇務。此時不敢以衰病辭强策奔走。今已兩個月矣。滾汨無暇。神精都疲。莫重誌文。尙未撰進。例行籌對。亦煩頉稟絲毫莫報。惶愧冞切。近發勞復之症。且挾毒感之候。初添於曩日夜中入侍。再添於昨夕詣闕歸路。傷風失汗。諸症倍劇。貼席叫楚。而素患腰腿痰結之症。氣敗則如期而至。坐臥屈伸。酸痛輒苦。自前如此之時。必煖堗穩息。多日調治。然後始能起動。而山陵破土之役隔日。臣旣帶摠護。義當進詣。顧此病勢。實無馳往山下。升降董役之路。公私狼狽。惶懍罔措。到此地頭。惟當蹙伏待勘。而耳考前例丁丑國恤。相臣之帶是任者。臨時病作。至有俯燭許解之命。苟如是。則與其泯默度日。僨誤大事不若早陳實狀。恭俟處分之爲愈。敢於呻囈之中。略綴文字。仰瀆宸嚴。乞垂鑑諒。先治臣不職之罪。仍命變通重任。毋使國事虛曠。不勝萬幸云云。答曰。省箚具悉卿懇。卿恙尙爾。爲卿悶焉。摠護之任。所請如此。特許勉副。卿其安心調攝。俟少間造朝。共濟國事焉。仍傳曰。史官傳諭于領議政。
정조 0년
副修撰洪鳴漢疏曰。伏以。皇穹降割。大行大王奄棄臣民。如喪之慟。率普惟均。日月不居。公除奄過。伏惟我殿下。孝思皇皇。攀慕靡逮。躬親奠饋。哀動左右。不瑕有損傷之節。區區下情。無任憂慮之至。念臣待罪下邑。居然周歲千里關外。遠奉諱音。北望號隕。有倍常品。乃於此際。伏承玉署除命。方抱遺弓之痛。遽蒙收簪之恩。以惶以感。有淚無從。馹召有命。剋日登程。奔哭義重。章皇出肅。叩謝於嚴廬之下。洩哀於陪哭之班。義分少伸。衷情倍切。臣以雷肆舊蹤。逖違耿光。重入脩門復叨邇列。旣切戀結之私。寧無昵侍之願。況今亂逆層生。誅討方嚴。合辭之請。尙未蒙兪沐浴之義。不容少緩。而第於僚席之間。竊有難安之端。揆以私義。不可冒居。而且臣偏母。隨往任所。遠路將還。間關趲程。觸冒風雨。重得傷寒。擔到私次。諸症越添。頑痰升降。咳喘交發。頭痛神眩。省識昏瞀。全廢食飮。委頓床玆。目下情私。實無離側供仕之勢。玆敢疾聲呼籲於孝理之下。伏乞聖慈。俯垂矜諒。亟命鐫臣見叨之職。治臣瀆擾之罪。以便救護。以昭法紀。不勝幸甚云云。答曰。省疏具悉。爾其勿辭。救護母病。
정조 0년
丙申四月二十二日。兼春秋朴行淳。忠淸監司閔百奮狀啓。興陽縣稅舡。致敗於泰安郡啓。傳曰。稅舡故敗。先朝飭敎何等嚴截是旀。同致敗情節。十分可疑。則身爲道臣。初不致疑。又不詳覈矇然封啓。若此不已。故敗稅舡之報。其將陸續兺不喩。不有先朝飭敎爲旀。不念莫重稅穀。卽此一節。可知其不事事也。不可以該廳之請推而止。忠淸監司閔百奮緘辭。從重推考爲良如敎。
정조 0년
丙申四月二十二日卯時。上御廬次。左承旨入侍時。左承旨洪國榮。假注書徐有成。記事官白光澤。記注官朴聖鉉。以次進伏訖。洪國榮進前問候。上曰。比昨差勝矣。木米茶進御後。頗出汗矣。醫官吳道炯追入。上曰。童便繼用。何如。道炯曰。童便誠好。而此是降氣之劑。夕間進御好矣。上命書傳敎曰。左議政金尙喆爲摠護使。諸臣以次退出。
정조 0년
丙申四月二十二日辰時。上御廬次。兵房承旨入侍時。左承旨洪國榮。假注書徐有成。記事官白光澤。記注官朴聖鉉。以次進伏訖。上曰。信符漢符。已造成者幾許。頒給處幾所。注書知奏。賤臣有成承命出去。還奏曰。信符漢符。自今日始造而闕內諸司員役則一竝頒給。外司則或一司十箇。或一司二十箇。而都數則未及通計云矣。諸臣以次退出。
정조 0년
丙申四月二十二日巳時。上御廬次。藥房副提調入侍提調醫官禁府都事追後入侍時。藥房提調徐命善。副提調洪國榮。假注書徐有成。記事官白光澤。記注官朴聖鉉。醫官方泰輿吳道炯白文昌。以次進伏訖。上曰。出使都事入侍。賤臣有成承命召入。上曰。文書何如是少乎。都事沈禧進伏奏曰。臣盤詰於罪人傔從輩。則多入於燒火或結繩之中云矣。都事先爲退出。洪國榮讀公事訖。上受灸七壯。提調及醫官先退。諸臣亦以次退出。
정조 0년
丙申四月二十二日午時。上御廬次。禮房承旨入侍。坐直承旨慶州府尹追後入侍時。左承旨洪國榮。假注書徐有成。記事官白光澤。記注官朴聖鉉。以次進伏訖。上曰。坐直承旨入侍。賤臣有成承命召入。左副承旨徐有慶進伏。上曰。慶尹入來乎。有慶曰。今方入來矣。上曰。入侍。可也。賤臣承命召入。慶州府尹徐有寧進伏奏曰。臣民無祿。遭此罔極之痛。罔極之外。更何所達。上良久後。下詢曰。牟麥何如耶。對曰。中間幾乎棄之。今則可爲中年矣。上曰。移秧始之乎。對曰。今方移秧。而畓穀則頗好矣。上曰。慶州則民瘼。何如。對曰。到任屬耳矣。邑弊雖不敢以某事某事。指摘仰對。而物衆地大。自是敗局矣。上曰。宮家折受有之乎。對曰。於義烈宮有之矣。上曰。幅員幾何。對曰。甚大矣。或有相距百里處矣。上曰。卿之子率來乎。對曰。率來矣。上曰。曾見之夙成矣。仍命退去。有寧先爲退出。上命書傳敎曰。東京尹引見。略問邑弊民瘼。而予之所常駭怪者。卽內需司及宮房下屬之凡諸憑公。必以粉板書啓恐喝者也。宮中古規。元無粉板書啓之例。而外邑安知規例之如此耶。從今以後。內而各司。外而各道。稱以宮屬。以粉板書啓四字恐喝者。該司之堂上。該道之道臣。隨見聞登時。嚴勘後。或草記或狀聞事。自備局分付。左副承旨入侍事。慶州府尹入侍事。竝出榻敎諸臣以次退出。
정조 0년
丙申四月二十二日申時。上御廬次。藥房入侍時。提調徐命善。副提調洪國榮。假注書徐有成。記事官白光澤。記注官朴聖鉉。醫官方泰輿。以次進伏訖。上謂命善曰。貢市事。有何可陳者乎。命善曰。其人貢物有弊瘼後。苑生薑田末木事。亦有弊瘼矣。市人外上。則永城尉宮綾城尉宮及唐恩僉尉本家宋參奉家有之云。而永城綾城二處則今方流伊備償云矣。國榮曰。罷宮之後。各宮柴場則屬之掖庭。似好矣。上曰。予之本意。欲還他靑山。而亦不無豪右兼倂之慮矣。國榮曰。然矣。泰輿奉進童便。上進御後。上曰。戶房承旨改建堂上入侍。賤臣有成承命出去。與左副承旨徐有慶。戶曹參判金華鎭偕入。上曰。五禮儀序例卷及改建廳圖形入之。在外儒臣書啓亦入之。內局先退。上曰。景慕宮基址。誠好矣。華鎭對曰。自古云云處矣。上曰。當有郞廳乎。華鎭曰。似有戶郞及監造官。而多亦不貴矣。華鎭又曰。移安處所。何以爲之耶。上曰。予亦思之矣。如別宮移安固好。而下闕別堂。亦好矣。孝章宮奉安。亦何如。華鎭曰。誠無所不可矣。上曰。今年內可盡爲耶。華鎭曰。始役似在七月晦間。而十月則可以畢役矣。上曰。於下闕。甚密邇矣。華鎭曰。然矣。不過越一路矣。上曰。須與摠護使。相議典禮間事好矣。華鎭先退。有慶讀奏儒臣書啓訖。上命書傳敎曰。改建廳郞廳一員。監造官一員。令吏曹差出。差出後。亦令會同。又命書傳敎曰。元陵碑石表陰記。依前定式草圖書。從近書出。以爲親書事。都監郞廳傳于摠護使。又命書傳敎曰。刑曹議處次堂擧行。又命書傳敎曰。史官一員待命。上命賤臣有成曰。汝出往元陵。看審以來。而近日雨水頻數。地性不至有卑濕之慮否。今方始役云。破土前所役者何事。役軍則見今募用者幾何。着實知來明日復命。可也。賤臣承命先退。進御二神交濟湯。今姑停止事。藥房提調入侍事。左副承旨改建廳堂上入侍事。倂出榻敎諸臣以次退出。
정조 0년
丙申四月二十二日酉時。上御廬次。左承旨入侍時。左承旨洪國榮。假注書李商球。記事官白光澤。記注官朴聖鉉。以次進伏訖。上曰。注書誰也。國榮曰。李彦中之子也。上曰。宣傳官一員入侍事。吏曹郞廳祭官摘奸以來事。出榻敎賤臣承命出去。宣傳官李尙訥召入進前。上曰。闕外守直軍兵。勿爲摘奸。而一一勞問以來。上曰。注書出去。與中使闕內入直軍兵。勞問以來。上命書傳敎曰。親鞫待下敎擧行。諸臣以次退出。
정조 0년
行都承旨徐浩修受由在外。左承旨洪國榮藥院直。右承旨李秉鼎坐。左副承旨徐有慶坐。右副承旨申大升坐直。同副承旨李商巖坐直。注書尹翊東病一員未差。假注書徐有成藥院直李商球仕直。事變假注書尹九宗仕。
정조 0년
藥房提調徐命善。副提調洪國榮啓曰。伏未審夜間。聖體。若何。臣等。率諸御醫。趁早入診。詳察聖候爲宜。王大妃殿氣候。何如。惠慶宮氣候。亦何如。臣等。不任區區憂慮。敢來問安。竝此仰稟。答曰。諸節未愈。入侍。
정조 0년
兵曹口傳政事。以鶴林君焴爲都摠管。
정조 0년
傳于洪國榮曰。定礎擇日。一兩日退定事。分付營造都監。
정조 0년
傳于李秉鼎曰。坐直承旨入侍。
정조 0년
傳于洪國榮曰。禮堂及追崇封園。兩都監都廳入侍。
정조 0년
以吏曹參議李在簡牌不進罷職傳旨。傳于李商巖曰。只推。牌招謝恩。
정조 0년
有政。吏批。判書徐命善進。行參判尹得養牌不進。參議李在簡牌不進。左承旨洪國榮進。以李魯述爲副修撰。金載人爲修撰。洪一源爲宗廟令。李沇爲敦寧主簿。閔養洙爲軍器主簿。李尙顯爲博川郡守。兼春秋二單禹禎圭李宗榮。校書著作單金洪運。
정조 0년
兵批。判書李徽之病。參判魚錫定差祭。參議李得臣入直進。參知李商岳受由在外。左承旨洪國榮進。副司直鄭昌順申益彬李正吾黃榦。副司果李秉模洪鳴漢。副司正李商球。
정조 0년
洪國榮。以禮曹言啓曰。傳曰。多有相値之事。明日加漆。以二十七日退定事。命下矣。依傳敎初度加漆。今四月二十七日午時擧行。而再度加漆。來五月初一日午時。三度加漆。同月初四日午時。次次退定之意。分付。何如。傳曰。允。
정조 0년
以吏曹參議李在簡牌不進罷職傳旨。傳于李商巖曰。只推。
정조 0년
大司諫宋翼彦。執義李重馥。司諫李獻慶。應敎鄭元始。掌令尹長烈尹在醇。持平尹尙東。獻納李謙彬。校理金履正。副校理沈有鎭。正言姜忱。修撰嚴思晩啓曰。文氏敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號。安置私第而止。請文氏。按律處斷。答曰。不允。
정조 0년
又啓曰。厚謙母子之罪關宗社。憤積神人。前後三司之討。已盡窮凶之跡。凡在血氣之倫者。咸曰。可誅。厚謙之竄配。其母之出第。不過薄勘。邦憲未擧。輿情愈激。請厚謙快正王法。其母依律處斷。答曰。不允。
정조 0년
又啓曰。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿憤逾菀。究厥罪狀。不可薄竄而止。請礪山府竄配罪人洪麟漢。絶島安置。答曰。不允。
정조 0년
大司諫宋翼彦。執義李重馥。司諫李獻慶。掌令尹長烈尹在醇。持平尹尙東。獻納李謙彬。正言姜忱啓曰。荐棘罪人沈翔雲。本以凶孼之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎情狀叵測。合辭之請。實是嚴懲討杜亂源之意。而閱歲爭執。天討未擧。世豈有妖惡如此。而終逭王章之理者哉。移拜之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。答曰。不允。
정조 0년
司諫李獻慶。正言姜忱啓曰。黑山島充軍罪人趙德昌。身爲掖隷。乘夜踰墻。亂入深嚴之地者。論其罪犯。決難容貸。請充軍罪人趙德昌。依律處斷。答曰。不允。
정조 0년
丙申四月二十三日卯時。上御廬次。藥房入侍摠護使追後入侍時。藥房提調徐命善。副提調洪國榮。假注書徐有成。記事官白光澤。記注官朴聖鉉。醫官方泰輿慶絢吳道炯徐命緯白文昌。以次進伏訖。命善進前曰。夜間感候。何如。上曰。一樣矣。命善曰。寢睡。何如。上曰。不能穩寢。咳嗽甚苦矣。道炯曰。晩後童便。進御好矣。上曰。左相入侍。賤臣有成承命召入。左議政金尙喆進前奏曰。聖體感候。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣矣。上曰。明日斬破土後。何當入來耶。對曰。復命遲速。姑未預必矣。仍請許免摠護使之任。上曰。倚卿忘憂矣。尙喆曰。國葬都監堂上金鍾正。向來承批之後。尙不膺命。不但都監事之可悶。至於本職。目下擧行尤多緊急。而其所撕捱。雖似由於頃者人言。其言旣甚過中。本事今屬過境。其在分義何可一向不出乎。事體極爲未安。從重推考。牌招察任。何如。上曰。依爲之。出擧條上曰。漢城判尹金鍾正從重推考。牌招察任事。出榻敎上曰。殯殿都監堂上黃景源。寶劍改付標事。出榻敎上曰。未差摠管。口傳擬入事。出榻敎尙喆先退。上命書傳敎曰。多有相値之事。明日加漆。以二十七日退定。命善曰。聞昨日吏郞之摘奸祭官也。大祝柳煥德呂龜周。未及出齋。以致執頉。極爲駭然。事過後。竝拿處。何如。上曰。依爲之。出擧條上曰。元陵進去注書入來乎。國榮曰。入來矣。賤臣奏曰。臣敬奉聖敎。馳往山陵看審。則裁穴封標處。地性別無濕氣。而見今所役之事。則伐木運木等事。役軍及匠手已付之數。都合一千五百九十九名矣。諸臣以次退出。左議政入侍事。出榻敎
정조 0년
丙申四月二十三日辰時。上御廬次。坐直承旨入侍時。同副承旨李商巖。假注書李商球。記事官白光澤。記注官朴聖鉉。以次進伏。上曰。掌樂提調誰也。商巖曰。不知也。上曰。注書出去知入。賤臣承命出來。入奏曰。黃景源金漢耆矣。上命書傳敎曰。奉常提調持牲弊謄錄。掌樂提調持樂舞謄錄。大臣禮堂入侍時。同爲入侍。勿出朝報上曰。新唐書舊唐書中。樂志卷持入。賤臣承命出來。入奏曰。唐書散帙。樂志卷無之云矣。上曰。宋史樂志篇持入。賤臣承命出來。入奏曰。宋史樂志篇。亦無之云矣。上曰。都廳誰來乎。商巖曰。林得浩來矣。上曰。都廳林得浩入侍。出榻敎賤臣承命出來。召入進前。上曰。他承旨入侍。賤臣承命出來。左承旨洪國榮召入進前。承旨李商巖。都廳林得浩先退。上曰。李秉模入來乎。國榮曰。入來矣。上曰。今日勿爲入侍。大臣入侍日同爲入侍。上命書傳敎曰。儒臣李秉模洪鳴漢許遞。政官牌招開政。又命書傳敎曰。政官牌去來催促。日暮前擧行事。分付吏曹。諸臣以次退出。
정조 0년
丙申四月二十三日申時。上御廬次。藥房入侍時。藥房提調徐命善。副提調洪國榮。假注書徐有成。記事官白光澤。記注官朴聖鉉。醫官方泰輿吳道炯白文昌朴春源。以次進伏訖。命善進前曰。咳嗽症候。何如。上曰。無減矣。命善曰。今番則童便稍優。進御似好矣。泰輿奉進童便。上進御後。醫官先退。命善請受灸。上受灸七壯。上曰。吏郞何以爲之。國榮曰。吏判一番筵奏之後。復舊似好矣。上曰。翰林復薦。則誰將當之藝文應敎當之乎。命善曰。時任人似可當之矣。上曰。進士壯元。亦當次第復舊矣。命善曰。如是則掌議亦當自中擇之矣。上曰。如是之後。則北評事。亦當爲極選。而監司人必不爲力爭矣。貪風亦當小霽矣。國榮曰。名宦旣出則議論在下。所以維持國脈矣。命善曰。當初革罷。亦出於一時權宜之道矣。國榮曰。物理推遷。到今復舊。則亦是理勢之必然者矣。政官牌招開政事。出榻敎諸臣以次退出。